b'\n_START_ARTICLE_\nAnton Knez\n_START_SECTION_\n\xc5\xbdivljenjepis\n_START_PARAGRAPH_\nKolar je mladost pre\xc5\xbeivljal v Spodnji \xc5\xa0i\xc5\xa1ki. V Ljubljani je leta 1871 dokon\xc4\x8dal dva razreda realke, 1873 pa Mahrovo trgovsko \xc5\xa1olo in se zaposlil v trgovini svojega o\xc4\x8deta. Pozneje je z bratom Ivanom osnoval veliko trgovsko hi\xc5\xa1o in imel najve\xc4\x8djo trgovino s kmetijskimi pridelki na Kranjskem. Leta 1882 je ustanovil in vodil Kmetsko posojilnico ljubljanske okolice, bil upravni svetnik, blagajnik in gospodarski vodja Narodne tiskarne v Ljubljani, odbornik Gasilskega dru\xc5\xa1tva in ustanovitelj ter velik donator Narodne \xc4\x8ditalnice v \xc5\xa0i\xc5\xa1ki. 30. marca 1892 je napravil samomor._NEWLINE_Ve\xc4\x8dino svojega premo\xc5\xbeenja je zapustil Slovenski matici (nad 30.000 goldinarjev) za\xc2\xa0\xc2\xbbAnton Knezovo ustanovo\xc2\xab. Obresti denarnega volila naj bi po njegovi dolo\xc4\x8dbi slu\xc5\xbeile\xc2\xa0\xc2\xbbv izdavanje cenene zabavne in pou\xc4\x8dne ljudske knji\xc5\xbenice, katera naj nosi v spomin moje ime in mora biti pisana v strogo narodnem duhu na podlagi katoli\xc5\xa1ke vere, toda v svobodomiselnem smislu.\xc2\xab\xc2\xa0Njegovo \xc5\xbeivljenjsko usodo je Fran Govekar vzel za osnovo povesti Ljubezen in rodoljubje.'